INFOTEHNOLOOGIA JUHTIMIse eriala kirjeldus

Nominaalne õppeaeg   -   2 aastat
Magistriõpe

Valdkonnasisesed ja eriala kohustuslikud õppeained aitavad välja kujundada organisatsiooni arendamiseks ja juhtimiseks vajalikud baaskompetentsid, aga samuti oskused, mis on vajalikud ettevõtte infotehnoloogiasüsteemide juhtimiseks ja arendamiseks. Sellest tulenevalt võib nimetatud ained jagada kahte rühma: 1) Ained, mis annavad vajaliku ettevalmistuse tööks juhina (organisatsiooniteooria, juhtimise alused, strateegiline juhtimine, isiksuse- ja sotsiaalpsühholoogia organisatsioonis jms); 2) Ained, mis tagavad õppuri kompetentsuse infotehnoloogia arendamise vallas (infotehnoloogia strateegiline juhtimine, infotehnoloogia infrastruktuuri arendamine, infotehnoloogia haldamine, infosüsteemide administreerimine, infotehnoloogiliste projektide juhtimine). 
Valikaineteks on õppeained, mis on suunatud eelkõige õppurite kompetentsi laiendamisele käitumisteaduste vallas (näit. arvutikasutuse sotsiaalsed, psühholoogilised ja eetilised aspektid, läbirääkimised jms.), aga ka ained, mis käsitlevad mõnda infotehnoloogia või sellega seotud valdkonda, vastavalt iga õppuri huvidele ja vajadustele (näiteks infosüsteemid, IT-arendamisega seonduvad juriidilised probleemid). 
Vabaainetena võib üliõpilane valida Tallinna Pedagoogikaülikoolis või teistes ülikoolides pakutavaid mistahes magistritasemel õpetatavaid aineid, mis aitavad kaasa infotehnoloogia juhi kutsestandardis sätestatud pädevuste suurendamisele.
Erialaseminarid toimuvad üliõpilaste poolt ettevalmistatud ettekannete alusel; reeglina on need pühendatud mingite antud momendil aktuaalsetele infotehnoloogia juhtimisega seotud probleemidele. 
Erialapraktika on seotud teoreetiliste teadmiste rakendamise analüüsiga.
Magistritöö koosneb üldjuhul kahest komponendist: 1) teoreetilisest osast, milles käsitletakse infotehnoloogia arendamise mingit aspekti ja 2) rakenduslikust osast, kus eelmises osas esitatud teooria alusel esitatakse mingi ettevõtte vastava tegevuse analüüs.

Lõpetajale esitatavad nõuded
Lõpetaja peab olema võimeline juhtima ja arendama infotehnoloogia süsteeme organisatsioonis, koostama infotehnoloogia arendamise projekte ja neid ka realiseerima.